Især sommerhusene trækker turister til øen

Der har været massevis af turister på Læsø i 2007. Alene udlejningen af sommerhuse steg med ti procent i 2007. - Det er alt fra unge par til pensionister, som kommer her til. Når de først har været her én gang, kommer de igen. De forelsker sig ganske enkelt i Læsø, øens gæstfrihed og smukke natur, fortæller Jess Jessen-Klixbüll fra Læsø Turistbureau. På Læsø har man satset stort på sommerhusene de seneste to år, hvor man har rejst 200 nye sommerhuse. Og det bliver man ved med. Næste år regner man med at bygge 20 nye af slagsen. Færgeselskabet Læsø kan også mærke den stigende interesse for øen. Normalt plejer Læsøfærgen at sælge omkring 250.000 billetter. Men endnu flere har sidste år taget den 90 minutter lange færgetur til Læsø. - Sidste år slog alle rekorder med 269.400 passagerer. Over de sidste fire år har vi desuden oplevet en stigning på knap 30 procent i antallet af solgte billetter til personbiler," siger Jess Jessen-Klixbüll.